Το καλοκαιράκι έχει έρθει και μαζί του φέρνει -πέραν της άρρωστης ζέστης- ορδές τουριστών απ'όλον τον κόσμο, που έρχονται στη χώρα μας για να περάσουν λίγες μέρες ανεμελιάς σε κάποιο νησί και να επισκεφτούν τα μνημεία της Αθήνας. Όπως είναι φυσικό, το πρώτο μέρος που βλέπει κανείς ταξιδεύοντας στο εξωτερικό είναι συνήθως το αεροδρόμιο της πόλης που επισκέπτεται και τις περισσότερες φορές ο ταξιτζής που θα σε πάει στο ξενοδοχείο αποτελεί την -επίσης- πρώτη σου επαφή με τους κατοίκους της.

UPDATE: Tα βίντεο που είχε αναρτηθεί στο facebook, κατέβηκε από τους διαχειριστές της σελίδας.

Πρέπει να είναι κουραστικό να περιμένεις μέσα στη ζέστη ένα πελάτη. Πρέπει να σε εξοντώνει η αβεβαιότητα, η αναμονή, η κούραση. Τα νεύρα σου τεντώνουν. Εκνευρίζεσαι. Χθες το πρωί στο αεροδρόμιο Ελευθέριος Βενιζέλος, δύο οδηγοί που μάλλον ένιωσαν τα παραπάνω, αποφάσισαν να «σκοτώσουν» την ώρα τους προσπαθώντας να σκοτώσουν ο ένας τον άλλον με μπουνιές. Το περιστατικό κατέγραψε ένας πολίτης και το ανέβασε στον προσωπικό του λογαριασμό στο Facebook.

Μετά τον καυγά μπήκαν και οι δύο στα αυτοκίνητά τους επειδή είχε προχωρήσει η ουρά και συνέχισαν να βρίζονται μέσα από αυτά δίνοντας υποσχέσεις για το τι θα κάνει ο ένας στον άλλον μετά

«Ήταν γύρω στις 8 το πρωί στον χώρο των αναχωρήσεων και περίμενα να με μαζέψει ένα βανάκι. Ξαφνικά οι δύο ταξιτζήδες -που περίμεναν στην πιάτσα- άρχισαν να πλακώνονται. Στην αρχή με λαβές, μετά κυλιόντουσαν κάτω και τελικά, τη στιγμή που άρχισα να βιντεοσκοπώ, έπεσαν μπουνιές και κλωτσιές», αναφέρει ο άνθρωπος που κατέγραψε το συμβάν με το κινητό του. «Δεν έχω ιδέα γιατί τσακώθηκαν, δεν είχαν πελάτες μέσα και σκέψου πως ήταν στο τέλος της ουράς. Αφού χωρίστηκαν, μάζεψαν τα πράγματά τους και παρατήρησα ότι ο ένας είχε σπασμένα γυαλιά και ο άλλος ματωμένο κεφάλι. Το αστείο είναι πως μετά τον καυγά μπήκαν και οι δύο στα αυτοκίνητά τους επειδή είχε προχωρήσει η ουρά και συνέχισαν να βρίζονται μέσα από αυτά δίνοντας υποσχέσεις για το τι θα κάνει ο ένας στον άλλον μετά», συμπληρώνει.

Η αλήθεια είναι πως πρόκειται για ένα κωμικοτραγικό σκηνικό που φωνάζει «Ελλάδα». Όπως μου λέει και ο χρήστης του facebook που κατέγραψε το περιστατικό, πάντως -και συμφωνώ με αυτό-, δεν είναι όλοι οι ταξιτζήδες έτσι. Ωστόσο, δεν μπορούμε να παραβλέψουμε ότι είναι ένας κλάδος με πολλά προβλήματα. Ειδικά σήμερα που τα social media φροντίζουν στην εξάπλωση της πληροφορίας σε απίστευτα γρήγορους ρυθμούς, αυτά βλέπουν πολύ συχνά το φως της δημοσιότητας. «Αρχικά είχα βγάλει το κινητό μου για να φωτογραφίσω ένα αμάξι που είδα με σκοπό να το στείλω σε κάτι άρρωστους με τα αυτοκίνητα φίλους -όπως είμαι κι εγώ- και ξαφνικά είδα αυτό. Αρχικά τσέκαρα λίγο τι γίνεται, μη μου την πέσουν όλοι οι ταξιτζήδες μαζεμένοι και τελικά αποφάσισα να το τραβήξω για να το αναρτήσω σε κάτι μυστικές ομάδες στο Facebook. Τελικά αποφάσισα να το μοιραστώ δημόσια. Ρε φίλε, ο άλλος μπήκε με ματωμένο κεφάλι στο ταξί για να πάρει πελάτη».

Δεν ξέρω αν θα έπρεπε να χρεώνεται έξτρα η εν λόγω «επίδειξη» μιας και πρόκειται για μια πραγματικά εντυπωσιακή ατραξιόν. Δυστυχώς δεν μάθαμε ποτέ αν τελικά τα βρήκαν, ή αν έδωσαν εκ νέου ραντεβού σε κάποια σκοτεινή αλάνα για να λύσουν τις διαφορές τους - έχοντας βέβαια πελάτες και το ταξίμετρο να γράφει.

Για τα καλύτερα θέματα του VICE Greece, γραφτείτε στο εβδομαδιαίο Newsletter μας.

Περισσότερα από το VICE